四月二十八日記與王正仲及舍弟飲
作者：梅堯臣
朝代：宋

paragraphs: 孟夏景苦長，與子舟中飲。
酒行三四巡，病嘔聊就寢。
仲氏又發霍，洞下忽焉甚。
湯劑不能勝，悶絕口已噤。
我嘔雖未平，驚走豈遑枕。
叫號使呼醫，子怪亦莫諗。
遽白何至斯，葛巾推小品。
且尤食物間，膻腥失調飪。
所餉惟豬雞，況此乏箘蕈。
以子獨無恙，未必因滑瀋。
稍覺陽脈回，慄膚猶瘮瘮。
儻其遂不起，孰肯謂素稟。
吾鄉千里遥，幸免成貝錦。